CELEX: 32021R1408
Language: lv
Date: 2021-08-27 00:00:00
Title: Komisijas Regula (ES) 2021/1408 (2021. gada 27. augusts), ar ko attiecībā uz tropāna alkaloīdu maksimāli pieļaujamo koncentrāciju noteiktos pārtikas produktos groza Regulu (EK) Nr. 1881/2006 (Dokuments attiecas uz EEZ)

30.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 304/1
               
            
         KOMISIJAS REGULA (ES) 2021/1408
         (2021. gada 27. augusts),
         ar ko attiecībā uz tropāna alkaloīdu maksimāli pieļaujamo koncentrāciju noteiktos pārtikas produktos groza Regulu (EK) Nr. 1881/2006
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Regulu (EEK) Nr. 315/93 (1993. gada 8. februāris), ar ko nosaka Kopienas procedūras attiecībā uz piesārņotājiem pārtikā (1), un jo īpaši tās 2. panta 3. punktu,
         tā kā:
         
                     (1)
                  
                  
                     Komisijas Regula (EK) Nr. 1881/2006 (2) nosaka noteiktu piesārņotāju, tai skaitā tropāna alkaloīdu, maksimāli pieļaujamo koncentrāciju pārtikas produktos.
                  
               
                     (2)
                  
                  
                     Atropīns ir racēmisks (-)-hiosciamīna un (+)-hiosciamīna maisījums, kurā antiholīnerģiski aktīvs ir vienīgi (-)-hiosciamīna enantiomērs. Analītiskām vajadzībām dažādus hiosciamīna enantiomērus ne vienmēr ir iespējams atšķirt. Tomēr sakarā ar to, ka tropāna alkaloīdu sintēzē augos rodas (-)-hiosciamīns un (-)-skopolamīns, bet ne (+)-hiosciamīns un (+)-skopolamīns, atropīna un skopolamīna noteikšanas analīzes rezultāti augu izcelsmes pārtikā faktiski atspoguļo attiecīgi (-)-hiosciamīna un (-)-skopolamīna klātbūtni.
                  
               
                     (3)
                  
                  
                     2013. gadā Eiropas Pārtikas nekaitīguma iestāde (“Iestāde”) pieņēma atzinumu par tropāna alkaloīdiem pārtikā un barībā (3). Iestāde noteica grupas akūto standartdevu – 0,016 μg uz kg ķermeņa svara –, kura, pieņemot, ka iedarbība ir līdzvērtīga, izteikta kā (-)-hiosciamīna un (-)-skopolamīna summa. Iestāde secināja, ka, pamatojoties uz ierobežoto pieejamo informāciju, mazu bērnu eksponētība ar uzturu varētu ievērojami pārsniegt grupas akūto standartdevu. Tāpēc Iestāde uzsvēra, ka būtu labāk jāraksturo tropāna alkaloīdus pārtikā un barībā, gan tos, kas veidojas dabiski, gan piesārņotājus, un rekomendēja savākt analītiskos datus par tropāna alkaloīdu klātbūtni graudaugos un eļļas augos.
                  
               
                     (4)
                  
                  
                     Ņemot vērā atzinuma secinājumus, ar Komisijas Regulu (ES) 2016/239 (4) tika noteikta atropīna un skopolamīna maksimāli pieļaujamā koncentrācija apstrādātu graudaugu pārtikā un zīdaiņiem un maziem bērniem paredzētā bērnu pārtikā, kas satur prosu, sorgo, griķus vai no tiem iegūtus produktus.
                  
               
                     (5)
                  
                  
                     Ņemot vērā 2013. gada atzinuma rekomendāciju, Iestāde publicēja uzaicinājumu iesniegt priekšlikumus pētījumam, kas paredzēja dažādos Savienības reģionos izmeklēt tropāna alkaloīdu koncentrāciju plaša spektra augu izcelsmes pārtikas produktos. Izmeklēšanas konstatējumi tika publicēti 2016. gada 8. decembrī (5).
                  
               
                     (6)
                  
                  
                     Ņemot vērā jaunus datus par sastopamību, Iestāde 2018. gada 5. februārī publicēja zinātnisku ziņojumu “Novērtējums par Eiropas iedzīvotāju akūtu eksponētību tropāna alkaloīdiem caur uzturu” (6). Vairākās akūtas eksponētības aplēsēs akūtā standartdeva tika pārsniegta vairākās populācijas grupās. Tādējādi tropāna alkaloīdu, jo īpaši atropīna un skopolamīna, klātbūtne būtu uzskatāma par veselības risku.
                  
               
                     (7)
                  
                  
                     Tādēļ attiecībā uz pārtikas produktiem, kuros konstatētas augstas tropāna alkaloīdu koncentrācijas un kuri ievērojami sekmē iedzīvotāju eksponētību, proti, noteiktiem graudaugiem, no tiem iegūtiem produktiem un zāļu uzlējumiem, būtu jānosaka maksimāli pieļaujamā šādu tropāna alkaloīdu koncentrācija. Kas attiecas uz graudaugiem un graudaugu produktiem, laba lauksaimniecības un novākšanas prakse samazina ražas kontamināciju ar tādu sugu sēklām, kas satur tropāna alkaloīdus, piemēram, Datura stramonium. Ja konstatē šādu piesārņojumu, no noteiktiem graudaugiem piesārņotājas sēklas var izņemt šķirojot un tīrot. Tomēr no sorgo, prosas, kukurūzas un griķiem tās nevar viegli atšķirot. Ņemot vērā to, ka šiem pārtikas produktiem maksimāli pieļaujamās koncentrācijas ir augstākas nekā tās, kas noteiktas zīdaiņiem un maziem bērniem paredzētiem pārtikas produktiem, attiecībā uz katru no šiem pārtikas produktiem drīkst atsevišķi noteikt atropīna un skopolamīna summas maksimāli pieļaujamo koncentrāciju.
                  
               
                     (8)
                  
                  
                     Turklāt neseni monitoringa dati liecina, ka apstrādātu graudaugu pārtika un bērnu pārtika zīdaiņiem un maziem bērniem, kas satur kukurūzu vai no kukurūzas iegūtus produktus, var būt arī piesārņota ar tropāna alkaloīdiem. Tāpēc būtu lietderīgi uz šādiem pārtikas produktiem attiecināt esošās maksimāli pieļaujamās koncentrācijas, kas noteiktas apstrādātu graudaugu pārtikai un zīdaiņiem un maziem bērniem paredzētai bērnu pārtikai.
                  
               
                     (9)
                  
                  
                     Tādēļ Regula (EK) Nr. 1881/2006 būtu attiecīgi jāgroza.
                  
               
                     (10)
                  
                  
                     Ņemot vērā, ka tikai nesen ir ieviesta vai tiek īstenota laba lauksaimniecības un ražas novākšanas prakse, un lai pārtikas apritē iesaistītie uzņēmēji varētu pielāgoties jaunajām, šajā regulā noteiktajām prasībām, vienlaikus nodrošinot neaizsargāto iedzīvotāju grupu aizsardzību, būtu lietderīgi attiecībā uz pārtikas produktiem, kas nav zīdaiņiem un maziem bērniem paredzēta bērnu pārtika, kura satur kukurūzu, paredzēt saprātīgu periodu, pirms sāk piemērot maksimāli pieļaujamās koncentrācijas, un pārejas periodu attiecībā uz visiem pārtikas produktiem, kuri likumīgi tikuši laisti tirgū pirms regulas piemērošanas dienas.
                  
               
                     (11)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Regulas (EK) Nr. 1881/2006 pielikumu groza saskaņā ar šīs regulas pielikumu.
         
         
            2. pants
            Apstrādātu graudaugu pārtika un zīdaiņiem un maziem bērniem paredzēta bērnu pārtika, kas satur kukurūzu vai no tās iegūtus produktus un ir likumīgi laista tirgū pirms šīs regulas stāšanās spēkā, var palikt tirgū, līdz beidzas tās minimālais derīguma termiņš vai izlietošanas termiņš.
            Šīs regulas pielikuma 8.2.2. līdz 8.2.9. punktā uzskaitītie pārtikas produkti, kas likumīgi laisti tirgū pirms 2022. gada 1. septembra, drīkst palikt tirgū, līdz beidzas to minimālais derīguma termiņš vai izlietošanas termiņš.
         
         
            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 27. augustā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 37, 13.2.1993., 1. lpp.
         
         
            (2)  Komisijas Regula (EK) Nr. 1881/2006 (2006. gada 19. decembris), ar ko nosaka konkrētu piesārņotāju maksimāli pieļaujamo koncentrāciju pārtikas produktos (OV L 364, 20.12.2006., 5. lpp.).
         
            (3)  Scientific Opinion on tropane alkaloids in food and feed.
            EFSA Journal 2013;11(10):3386, 113 lpp. doi:10.2903/j.efsa.2013.3386.
         
            (4)  Komisijas Regula (ES) 2016/239 (2016. gada 19. februāris), ar ko attiecībā uz maksimāli pieļaujamo tropāna alkaloīdu koncentrāciju konkrētā graudaugu pārtikā zīdaiņiem un maziem bērniem groza Regulu (EK) Nr. 1881/2006 (OV L 45, 20.2.2016., 3. lpp.).
         
            (5)  Mulder, PPJ., De Nijs, M., Castellari, M., Hortos, M., MacDonald, S., Crews, C., Hajslova, J. un Stranska, M., 2016. Occurrence of tropane alkaloids in food. EFSA supporting publication 2016:EN-1140, 200 lpp. doi:10.2903/sp.efsa.2016.EN-1140.
         
            (6)  Arcella, D., Altieri, A., Horváth, Zs, 2018. Scientific report on human acute exposure assessment to tropane alkaloids. EFSA Journal 2018;16(2):5160, 29 lpp. doi:10.2903/j.efsa.2018.5160.
      
      
         
            PIELIKUMS
            Regulas (EK) Nr. 1881/2006 pielikuma 8. iedaļas 8.2. ierakstu aizstāj ar šādu:
            
               
                           “Pārtikas produkti (1)
                        
                        
                           Maksimāli pieļaujamā koncentrācija (μg/kg)
                        
                     
                           8.2.
                        
                        
                           
                              Tropāna alkaloīdi
                               (*1)
                           
                        
                        
                            
                        
                     
                            
                        
                        
                            
                        
                        
                           Atropīns
                        
                        
                           Skopolamīns
                        
                     
                           8.2.1.
                        
                        
                           Apstrādātu graudaugu pārtika un zīdaiņiem un maziem bērniem paredzēta bērnu pārtika, kas satur prosu, sorgo, griķus, kukurūzu vai no tiem iegūtus produktus (3) (29)
                        
                        
                           1,0
                        
                        
                           1,0
                        
                     
                            
                        
                        
                            
                        
                        
                           Atropīna un skopolamīna summa
                        
                     
                           8.2.2.
                        
                        
                           Neapstrādāta prosa un sorgo (18)
                        
                        
                           5,0 (no 2022. gada 1. septembra)
                        
                     
                           8.2.3.
                        
                        
                           Neapstrādāta kukurūza (18), izņemot:
                           
                                       —
                                    
                                    
                                       neapstrādātu kukurūzu, ko paredzēts apstrādāt, izmantojot mitro malšanu (37), un
                                    
                                 
                                       —
                                    
                                    
                                       neapstrādātu kukurūzu, kas paredzēta popkornam
                                    
                                 
                        
                           15 (no 2022. gada 1. septembra)
                        
                     
                           8.2.4.
                        
                        
                           Neapstrādāti griķi (18)
                        
                        
                           10 (no 2022. gada 1. septembra)
                        
                     
                           8.2.5.
                        
                        
                           Popkornam paredzēta kukurūza
                           Prosa, sorgo un kukurūza, kas tiek laista tirgū galapatērētājam
                           Malti produkti no prosas, sorgo un kukurūzas
                        
                        
                           5,0 (no 2022. gada 1. septembra)
                        
                     
                           8.2.6.
                        
                        
                           Griķi, kas tiek laisti tirgū galapatērētājam
                           Malti produkti no griķiem
                        
                        
                           10 (no 2022. gada 1. septembra)
                        
                     
                           8.2.7.
                        
                        
                           Zāļu tējas (kaltēts produkts), izņemot zāļu tējas, kas minētas 8.2.8. punktā
                        
                        
                           25 (no 2022. gada 1. septembra)
                        
                     
                           8.2.8.
                        
                        
                           Zāļu tējas (kaltēts produkts) no anīsa sēklām
                        
                        
                           50 (no 2022. gada 1. septembra)
                        
                     
                           8.2.9.
                        
                        
                           Zāļu uzlējumi (šķidrumi)
                        
                        
                           0,20 (no 2022. gada 1. septembra)
                        
                     
            
               (*1)  Attiecas uz šādiem tropāna alkaloīdiem: atropīns un skopolamīns.”